હજી થયું નથી, પણ થવાનું છે તે મહાગઠબંધનના સંભવિત નેતાઓ જુદા જુદા નિવેદનો આપતા રહે છે. સૌનો સૂર એક જ છે કે ભાજપને હરાવવું, પણ તેમાં સૌનો પોતપોતાનો સ્વર પણ ભળે છે. દરેક નેતાની અંગત મહત્ત્વાકાંક્ષા અને ગણતરીઓ છે. ક્યારેય વિરોધાભાસની નિવેદનો પણ લાગે, કેમ કે હાલમાં જ એક ઇન્ટરવ્યૂમાં શરદ પવારે કહ્યું કે ભાજપ સામે એક મહામોરચો રચવો ‘પ્રેક્ટિકલ’ નથી. પ્રેક્ટિકલ ના હોય તો ગઠબંધન કેવી રીતે થશે તેવો સવાલ થાય, પણ ઇન્ટરવ્યૂમાં આગળ પવાર જ વળી કહે છે કે રાજ્યોમાં યથાસ્થિતિ જોડાણો થતા રહેશે. આનો અર્થ શો કરવો? આનો અર્થ એ કે નેતાઓ પોતાનો સિક્કો ખરો કરાવવા માટે અત્યારે નિવેદનો કરી રહ્યા છે. અંદરથી તેમને ખબર છે કે ભાજપ સામે સંયુક્ત રીતે લડવું પડશે, નહિતો હાર નિશ્ચિત છે. ભાજપને એકલે હાથે હરાવી શકે તેવો કોઇ પાનઇન્ડિયા પક્ષ અત્યારે ઇન્ડિયામાં નથી.